#усэхэр_АХЧ

 Зэман блэкIам и уэрэдхэр

1.
Къысхуэгъуэтыжкъым дэрэжэгъуэр,
Мэужьых гуфIэгъуэм и пшыналъэр,
ХэкIыпIэ гуэри имылъагъуу,
Ехузыр гур гупсысэ хьэлъэм.
 
Зауэм и мафIэ къызэщIэплъэм
ГуфIэгъуэ джэгу хэпщIыкIыфын?
Ажалыр уи нэхэм къыщIэплъэм,
МафIэсыр сыткIэ бгъэункIыфIын?
 
Си ныбжьэгъу пэжхэм, си хэкуэгъухэм
Зэрахьэ лIыгъэ махуэ къэс;
Зы зауэм къыхэкIам и Iугъуэм,
ЕтIуанэ зауэр занщIэу къос.
 
Зэроубыдыжри зылI и быну,
Бийм йобгъэрыкIуэ мывэ блыну.
Зауэр хуэкIуам Iэпщэрызауэм,
МыIуэтэщIыжщ къакъуэкI хахуагъэр.
 
ХэмыщIу зы, абы я лIыгъэр
СIуэтэжыфынкIэ сщIыркъым гугъэ.
Хэку хуитыныгъэм гъащIэр щIату
ЗэуапIэм итхэр тхьэпэлъытэу
Дэ къыдитащи ди щыгу итым,
Дисыжщ ди хэкум дыщхьэхуиту!
 2.
Зы лъы IэмпIэ къыщIэнэжыхункIэ
ЗауэлIым ихъумэнущ и щIыналъэр,
КъаукIахэм я кхъащхьэм IуплъэхукIэ,
Я лIыгъэм пищэну иту псалъэ.
 
Адэжь щIыналъэм, лъахэ игъафIэм
Бийр къытеуауэ хэкур къыщыджэм,
ЩIымахуэ уаи, зауэм и мафIи
КъагъэувыIэфыркъым лIы къэмыланджэр.
 
Зэрихьа лIыгъэр телъу и напщIэм,
И щхьэр Iэтауэ темыт ар гъуэгум,
ЩегъэпщкIужыфри гуауэр гу лъащIэм,
Уигъэлъагъунукъым, уиплъакIэ нэгум.

Даутокъуэ Хьэжмурат